Muidugi, seda teadis juba Spinoza, et mida täielikum omas liigis on mingi olend, seda rohkem ta teotseb ja seda vähem kannatab, ehk koguni: mida rohkem ta teotseb, seda täielikum ta on. Rõõm - väi­tis Spinoza - on iseenesest hüve, kurbus iseenesest kahjulik, sest rõõmu kihk suurendab meie aktiivsust, kuna kurbuse kihk seda vähen­dab. Kuid Spinoza tööeetikat täiendas ta ühiskondlik-poliitiline vaadetesüsteem. Riigil ei ole õigust - seletas  Spinoza - muuta inimesi arukaist olenditest loomadeks või automaatideks. Riik vastuoksa peab kaasa aitama nende kehaliste ja vaimliste jõudude arenemisele, nii et nad hakkaksid kasutama oma aru ja loobuksid võitlusest üks­teisega viha, põlguse ja kavaluse abil, seades selle asemele ühised sihid. Riigi tõeline eesmärk on vabadus.